Verdagtes in ongeluk tydens jaagtog(Argieffoto: Hansie Linde) ŉ Man wat na bewering roekeloos bestuur het, is vandeesweek tydens ŉ hoëspoed jaagtog in die strate van Kaapstad onverwags tot stilstand gedwing toe hy teen ŉ stilstaande voorwerp gebots het. Die man en sy passasier was glo in besit van dwelms en het probeer om die polisie te ontduik. Ao. Joseph Swartbooi, polisiewoordvoerder, het aan Maroela Media gesê dat ŉ 33-jarige man en ŉ 39-jarige vrou Donderdag teen 10:50 in die strate van Kaapstad rondgejaag het en toe deur die polisie agterna gesit is. “Die Maitland-blitspatrollie het saam met eenhede op die grond agter die verdagtes in die Kloofnek-omgewing aangejaag toe die man se voertuig teen ŉ voorwerp gebots het,” sê hy. “Die hoëspoed jaagtog het naby Kloofnek- en Hillsideweg in Tamboerskloof tot ŉ einde gekom.” In ŉ video wat op sosiale media gedeel is, kan gesien word hoe ŉ motor op die sypaadjie staan terwyl die inhoud daarvan op die grond neergestrooi is. ŉ Man, wat vermoedelik geboei is, sit teen die motor terwyl polisiebeamptes en lede van ŉ veiligheidsmaatskappy die toneel fynkam. “Die twee verdagtes is in hegtenis geneem op aanklag van roekelose en nalatige bestuur, asook die besit van dwelms,” sê hy. Die verdagtes sal na verwagting eersdaags in die Kaapstad-landdroshof verskyn.